**תקציר**

מחקרים רבים מצביעים על כך שהשיטה המובילה כיום בלימודי כלי היא השיטה המסורתית הקלאסית של לימוד נגינה מתווים. כשזו המיומנות העיקרית הנלמדת בשיעורי הכלי, מיומנויות אחרות כמו אימפרוביזציה ונגינה משמיעה נזנחות כמעט לחלוטין, או מוגבלות לסגנון מסוים, כמו ג'אז. למרות שחוקרים רבים ציינו את חשיבותן של מיומנויות נוספות ההכרחיות לכל נגן, ללא קשר לסגנון או לכלי הנגינה, מורים רבים דבקים בלימוד, כמעט באופן בלעדי, של יצירות מתווים.

המחקר הנוכחי בודק את הדרך בה אנו, כמורים למוסיקה, מחנכים את המוסיקאים של הדור הבא ומציע בחינה מחדש של צורת הלימוד והמיומנויות שנרצה לפתח אצל התלמידים שלנו. מטרת המחקר היא לבחון את השפעתה של הוראת הנגינה באמצעות מיומנויות כמו אילתור ונגינה משמיעה לעומת קריאה מתווים בראשית לימוד הכלי, והשפעתן על תחושת השחרור והחופש בנגינה אצל המוסיקאי הבוגר.

משתתפי המחקר (סך הכל 76 משתתפים מוסיקאים) ענו בשאלונים על 22 שאלות סגורות (כשבחלקן ניתן לפרט באופן פתוח). השאלון חולק לשלושה חלקים עיקריים; מטרת השאלות בחלק הראשון הייתה לברר את הרקע של לימודי הכלי אצל כל משתתפי המחקר, והאם למדו בשיטה המסורתית או בדרכים אלטרנטיביות. החלק האמצעי של השאלון בחן את המיומנויות שנלמדו בשיעורים ואיזו מיומנות תפסה מקום נרחב יותר בשיעורי הכלי לאורך השנים (המיומנויות שנבדקו: קריאת תווים, אימפרוביזציה, נגינה משמיעה, תנועה ושירה). בחלק האחרון של השאלון העידו המשתתפים על עצמם, דרך התשובות, האם הם שולטים במיומנויות השונות כיום, בתור מוסיקאים ונגנים בוגרים. מטרת חלק זה, הייתה לקבוע את מידת החופש והפתיחות של המשתתף בנגינה ספונטנית, לרוב בחברה, לעומת תחושת הסגירות וההימנעות ממצבים שאינם ידועים מראש או כאלה שלא נעשתה הכנה לקראתם. בניתוח הנתונים, קוטלגו המשתתפים לשתי קבוצות: קבוצת ה"פתוחים והמשוחררים" לעומת קבוצת "הסגורים והנמנעים". בנוסף לשאלונים, נעשו ראיונות עם 21 משתתפים, במטרה להעמיק את תשובותיהם בשאלון ולקבל תמונה ברורה יותר על חלק מהפרטים.

ההיפותזה במחקר הנוכחי היא כי לימודי נגינה בגיל הצעיר המתמקדים בקריאה ולימוד מתווים בלבד, ללא פיתוח מיומנויות אלתור, נגינה משמיעה ועידוד יצירתיות מכשירים את המוסיקאי הבוגר לקיבעון ולהימנעות מנגינה חופשית ללא תווים.

ברובד הכללי נמצא שאכן, השיטה המסורתית הקלאסית ללימודי נגינה דרך תווים, פופולרית גם בקרב משתתפי המחקר. וכי רובם המכריע של המשתתפים שקיבלו חינוך מסורתי כזה, העידו על עצמם שהם נמנעים מנגינה ספונטנית ואינם מרגישים בנוח עם נגינה משמיעה או אלתור, כיום. משתתפים אלה שויכו לקבוצת ה"סגורים והנמנעים". כשנבדקו המיומנויות השונות שנלמדו בשיעורי הכלי, נמצא כי אכן קבוצת ה"פתוחים והמשוחררים" פיתחו באופן משמעותי יותר מיומנויות נוספות כמו אימפרוביזציה ונגינה משמיעה, מאשר בקבוצה המקבילה- קבוצת ה"סגורים והנמנעים". בבדיקה המעמיקה יותר של התוצאות נבחנו הנתונים מזוויות שונות ונעשו הצלבות שונות של מידע. גם כאן נמצא כי כמעט בכל הפעמים קיים קשר בין המיומנויות שנלמדו בשיעורים לרמת הפתיחות והשחרור שחש המוסיקאי על הכלי כיום, באופן שתואם את ההיפותזה של מחקר זה.

נושאים נוספים שעלו מן הממצאים הם הקשר בין כְּלִי-הנגינה, מספר הכלים עליהם מנגן המשתתף והגיל בו התחילו לימודי הכלי לבין רמת הפתיחות של המוסיקאי כיום. באופן די מובהק, אפשר היה לראות שקבוצת הפסנתרנים היא הכמות הגדולה ביותר של נגנים כשמדובר על משתתפים שמעידים עצמם כיום שאינם מרגישים פתוחים, חופשיים ומשוחררים בנגינה על הכלי במצבים של ספונטניות ואלתור. ניתן גם לראות שהם הקבוצה הגדולה ביותר של נגנים שלמדו בצורה המסורתית כשקריאת תווים מהווה חלק משמעותי ומרכזי מתוכן השיעור ומתוך כך נזנח העיסוק במיומנויות אחרות. לעומת זאת, בקבוצות של מוסיקאים שהוגדרו "פתוחים ומשוחררים", ולמדו נגינה בשיטות פורמליות פחות, ניתן היה לראות אחוזים גבוהים של נגני גיטרה. לגבי הגיל ההתחלתי של לימודי הכלי- נמצא כי דווקא קבוצת המוסיקאים שהתחילו ללמוד כלי בגיל מאוחר יחסית מרגישים פתוחים יותר בנגינה חופשית כיום, לעומת הקבוצה המקבילה של נגנים שהתחילו ללמוד כלי בגיל מוקדם. בשונה מנושאים אלה, נראה כי למספר הכלים עליהם מנגן המשתתף לא הייתה השפעה כלשהיא על תחושת החופש בנגינה. לא היה ניתן להוכיח שמוסיקאי שלמד לנגן על יותר מכלי אחד- ירגיש פתוח יותר ומשוחרר בנגינה מאולתרת או נגינה משמיעה.

בשלב הראיונות עלו שישה נושאים עיקריים;

1. ביקורת על שיטת הלימוד בתחילת הדרך, שהתבטאה בעיקר בתחושת התסכול מחוסר היכולת להשתמש בכלי באופן חופשי כיום.

2. תפקידו של המרכיב האישיותי-גנטי בתחושת השחרור והחופש על הכלי או להיפך- בתחושת הסגירות וההימנעות.

3. תחושת חופש ושחרור מול סגירות והימנעות בהקשר ישיר לכלי וסגנון הנגינה.

4. ראיונות קצת מבולבלים- מרואיינים שלא רצו להודות ברמת הפתיחות שלהם ותשובותיהם לא היו ברורות.

5. התאמה בין פיתוח מיומנויות בכלי בגיל צעיר לתחושת שחרור וחופשיות על הכלי כיום.

6. השפעת הגיל בו התחילו לימודי הכלי אצל המשתתפים על תחושת החופש והשחרור.

בחלק זה של העבודה נעשתה הבהרה של חלק מהתשובות בשאלונים, וניתוח מעמיק יותר דרך הראיונות שקיימתי עם המשתתפים.

לסיכום, ניתוח תשובות השאלונים והראיונות הובילו למסקנה חד משמעתית שלשיטת הלימוד ולמיומנויות הנלמדות בגיל צעיר, ישנה השפעה רבה על תחושת הפתיחות, החופש והשחרור שיש לנגן על הכלי שלו כמוסיקאי בוגר! נגזרת מכך האחריות הרבה המוטלת על המורים למוסיקה, בצורה ובדרך בה הם בוחרים לחנך את המוסיקאים הצעירים הלומדים שיעורי כלי. עידוד יצירה, אלתור, נגינה משמיעה, שירה או תנועה בשיעורי הכלי מגיל צעיר, ללא ספק תוביל את המוסיקאי המתחיל להיות נגן בוגר המסוגל להביע את עצמו דרך הכלי, ולהשתמש בו בחופשיות ובהנאה.